
MBI FILLIMIN E PROCEDURËS PËR SHQYRTIMIN DHE MIRATIMIN E NJË NDRYSHIMI NË RREGULLAT “PËR ALOKIMIN E KAPACITETEVE TË INTERKONJEKSIONEVE”

Në mbështetje të neneve 16, 65 dhe 97, pikës 6, të ligjit nr. 43/2015, “Për sektorin e energjisë elektrike” dhe nenit 26 të “Rregullores së organizimit, funksionimit dhe procedurave të ERE-s”, miratuar me vendimin e Bordit të ERE-s nr. 96, datë 17.6.2016, Bordi i ERE-s, në mbledhjen e tij të datës 26.3.2018, mbasi shqyrtoi relacionin e drejtorive teknike në lidhje me shqyrtimin dhe miratimin e një ndryshimi të propozuar nga Operatori i Sistemit të Transmetimit sh.a. në “Rregulloren e alokimit të kapaciteteve të interkonjeksioneve”, miratuar me vendimin e Bordit të ERE-s nr. 140, datë 22.11.2013, të ndryshuar me vendimet nr. 61, datë 7.7.2014, dhe nr. 76 datë 26.5.2017, 
konstatoi se:
- Operatori i Sistemit të Transmetimit harton rregulloren për alokimin e kapaciteteve të interkonjeksioneve, e cila miratohet nga ERE në zbatim të ligjit nr. 43/2015, “Për sektorin e energjisë elektrike”. 
- ERE, me vendimin me nr. 140, datë 22.11.2013, ka miratuar “Rregullat e alokimit të kapaciteteve të interkonjeksioneve”.
- ERE, me vendimin me nr. 61, datë 7.7.2014, ka miratuar disa ndryshime dhe shtesa në “Rregulloren e alokimit të kapaciteteve të interkonjeksionit”.
- ERE, me vendimin me nr. 76, datë 26.5.2017, ka vendosur miratimin e ndryshimeve në vendimet e Bordit të ERE-s nr. 140, datë 22.11.2013 dhe nr. 61, datë 7.7.2014 mbi rregullat “Për alokimin e kapaciteteve të interkonjeksioneve”.
- Kjo rregullore zbatohet vetëm për kufirin e interkonjeksionit Shqipëri–Kosovë, duke qenë se në Kosovë akoma nuk mund të aplikohen “Rregullat e harmonizuara të alokimit të kapaciteteve të interkonjeksionit për Zyrën e Koordinimit të Ankandeve të Kapaciteteve të Interkonjeksionit në Evropën Juglindore (SEE CAO)”, ndërkohë që për dy kufijtë e tjerë Shqipëri–Greqi dhe Shqipëri–Mal i Zi, ankandet e kapaciteteve të interkonjeksionit zhvillohen në SEE CAO në zbatim të “Rregullave të harmonizuara të alokimit të kapaciteteve të interkonjeksionit për Zyrën e Koordinimit të Ankandeve të Kapaciteteve të Interkonjeksionit në Evropën Juglindore (SEE CAO)”, amenduar së fundmi dhe me vendimin e Bordit të ERE-s nr. 154, datë 28.9.2017.
- OST sh.a., me shkresën nr. 1713 prot., datë 28.2.2018, ka dërguar në ERE propozimin për një ndryshim në rregullat “Për alokimin e kapaciteteve të interkonjeksioneve”, miratuar me vendimin nr. 140, datë 22.11.2013, i ndryshuar. 
- Shoqëria OST sh.a. ka kërkuar ndryshimin e përcaktimit se si pjesëmarrës të ankandeve duhet të jenë vetëm subjektet tregtare të regjistruar në Shqipëri. Sipas OST sh.a. ky përcaktim nuk është në përputhje me kërkesat e tregut, por gjithashtu nuk është konform parimeve, frymës dhe përcaktimeve të ligjit nr. 43/2015, “Për sektorin e energjisë elektrike”, neni 97, pika 6.
Për gjithë sa më sipër, Bordi i ERE-s

VENDOSI:

1. Të fillojë procedurën për shqyrtimin dhe miratimin e një ndryshimi në rregullat “Për alokimin e kapaciteteve të interkonjeksioneve”, miratuar me vendimin nr. 140, datë 22.11.2013 dhe ndryshuar me vendimet nr. 61, datë 7.7.2014 dhe nr. 76, datë 26.5.2017 të Bordit të ERE-s, si më poshtë:
- Neni 2, paragrafi 6:
Ishte: “Pjesëmarrës i tregut” - është një entitet juridik i regjistruar në Shqipëri, i licencuar nga ERE për kryerjen e një ose më shumë aktiviteteve në sektorin energjetik dhe që i është nënshtruar të gjitha procedurave të parashikuara nga aktet ligjore e nënligjore në fuqi për regjistrimin në tregun e energjisë elektrike. Është një entitet juridik i regjistruar në Shqipëri, i licencuar nga ERE për kryerjen e një ose më shumë aktiviteteve në sektorin energjetik, dhe që ka nënshkruar me OST-në kontratën për përdorimin e kapacitetit ndërkufitar.
Bëhet: “Pjesëmarrës i tregut” - është një entitet juridik i regjistruar në Shqipëri, i licencuar nga ERE për kryerjen e një ose më shumë aktiviteteve në sektorin energjetik dhe që i është nënshtruar të gjitha procedurave të parashikuara nga aktet ligjore e nënligjore në fuqi për regjistrimin në tregun e energjisë elektrike. Është një entitet juridik i regjistruar në Shqipëri, i licencuar nga ERE për kryerjen e një ose më shumë aktiviteteve në sektorin energjetik, dhe që ka nënshkruar me OST-në kontratën për për-dorimin e kapacitetit ndërkufitar, si dhe tregtarët dhe furnizuesit e energjisë elektrike, të regjistruar në një shtet tjetër anëtar të Traktatit të Komunitetit të Energjisë, kanë të drejtë të marrin pjesë në tregun e energjisë elektrike, bazuar në parimet e reciprocitetit dhe në përputhje me legjislacionin në fuqi.
2. Drejtoria Juridike dhe e Mbrojtjes së Konsumatorit të njoftojë subjektet OST sh.a., MEI-n, shoqatën AAES, shoqatën FIAA, AREA dhe Autoritetin e Konkurrencës për vendimin e Bordit të ERE-s.
Ky vendim hyn në fuqi menjëherë.
Ky vendim botohet në Fletoren Zyrtare.
Ky vendim mund të ankimohet në Gjykatën Administrative Tiranë, brenda 30 ditëve kalendarike nga botimi në Fletoren Zyrtare.

